קנדריק לאמאר

| --- | --- |

קנדריק לאמאר בטקס פרס פוליצר ב-2018.
 לידה:  17 ביוני 1987 (בן 37) קומפטון, מחוז לוס אנג'לס, ארצות הברית 
 שם לידה:  Kendrick Lamar Duckworth 
 שם במה:  K.Dot 
 מוקד פעילות:  קומפטון, קליפורניה, ארצות הברית
 תקופת הפעילות:  מ-2003
 מקום לימודים:  תיכון סנטניאל 
 סוגה:  היפ הופ
 שפה מועדפת:  אנגלית אפרו־אמריקנית, אנגלית 
 חברת תקליטים:  טופ דואוג אנטרטיינמנט  אינטרסקופ רקורדס אפטרמת' אנטרטיינמנט
 שיתופי פעולה בולטים:  ד"ר דרה, דרייק, בלאק היפי, דה גיים, ג'יי רוק, ג'יי קול, The Weeknd, ביונסה
 מספר צאצאים:  2 
 פרסים והוקרה:  פרס גראמי לשיר הראפ הטוב ביותר (2015)  פרס גראמי להקלטת השנה (2025)  פרס גראמי לווידאו קליפ (2025)  פרס גראמי לשיר השנה (2025)  פרס פוליצר למוזיקה (2018)  פרס שיתוף הפעולה הטוב ביותר של BET (2013)  פרס גראמי לביצוע הראפ/שירה הטוב ביותר (2016)  פרס BET לאמן חדש (2013)  פרס גראמי לביצוע הראפ הטוב ביותר (2025) 
 kendricklamar.com
 פרופיל ב-IMDb
 
קנדריק לאמאר דאקוורת' (באנגלית: Kendrick Lamar Duckworth; נולד ב-17 ביוני 1987), המוכר גם בכינויים K-Dot וקונג פו קני, הוא ראפר אמריקאי מקומפטון שבקליפורניה. הוא החל את קריירת המוזיקה שלו בחברת תקליטים עצמאית בשם "טופ דואוג אנטרטיינמנט", אך ב-2012 הצטרפו לאמאר וחברת התקליטים שבה חתם לאינטרסקופ רקורדס ולאפטרמת'. בנוסף, לאמאר חבר בסופרגרופ מהחוף המערבי, בלאק היפי, יחד עם הראפרים ג'יי רוק, סקולבוי קיו ואב-סול.
לאמאר זכה לראשונה להצלחה ולהכרה בציבור לאחר שב-2010 הוציא את המיקסטייפ הרביעי שלו, Overly Dedicated (אנ'). שנה לאחר מכן הוא הוציא בלעדית ל-iTunes את האלבום העצמאי הראשון שלו, Section.80. לפני שהוציא את אלבומו השני, לאמאר הספיק להתארח בשירים של ראפרים ידועים, כמו: ד"ר דרה, דה גיים, דרייק, טאליב קוולי, באסטה ריימס, וורן ג'י, ליל ויין, אי-40 ויאנג ג'יזי.
ב-22 באוקטובר 2012 הוציא לאמאר את האלבום השני שלו, Good Kid, M.A.A.D City. האלבום הגיע למקום השני במצעד בילבורד 200 והסינגלים מתוכו: "Swimming Pools (Drank)",‏ "Bitch, Don't Kill My Vibe" ו-"Poetic Justice" נכנסו למצעד Top 40 האמריקאי בז'אנר הראפ. האלבום אף הוכתר כאלבום פלטינה על ידי איגוד תעשיית ההקלטות האמריקאי (RIAA). בתחילת 2013, MTV הכתיר את לאמאר במקום הראשון ברשימת אמני ההיפ הופ הטובים של השנה (MTV's Hottest MCs in the Game).
לאמאר זכה בשבעה עשר פרסי גראמי בסך הכול, נכון לפברואר 2023, טקס הגראמי ה-65. הוא השיג שבע מועמדויות בטקס פרסי גראמי ה-56 (אנ') ב-2014, כולל אלבום השנה עבור Good Kid, M.A.A.D City ותגלית השנה. בטקס פרסי גראמי ה-57 ב-2015, הסינגל שלו "i" הביא לו את שתי הזכיות הראשונות שלו: פרס גראמי לשיר הראפ הטוב ביותר ופרס גראמי לביצוע הראפ הטוב ביותר.
לאמאר השיג את המועמדות השנייה שלו לאלבום השנה בטקס פרסי גראמי ה-58 עבור To Pimp a Butterfly, וגם הוביל את הקטגוריה עם 11 מועמדויות. הוא עבר את אמינם כראפר שמשיג הכי הרבה מועמדויות בערב אחד, ונמצא במקום השני לאמן אחרי מייקל ג'קסון שמחזיק את השיא עם 12 מועמדויות מאז 1984. לאמאר היה האמן בעל הכי הרבה פרסי גראמי באותו ערב, 5 במספר, כולל אלבום הראפ הטוב ביותר. הראפר הופיע בפעם הראשונה ברשימת Time 100 של "טיים מגזין" ב-2016.
בשנת 2017 הוציא לאמאר את אלבום הסטודיו הרביעי שלו, Damn, שקיבל שבחים ממבקרים, וזכה להצלחה מסחרית גדולה. האלבום הגיע למקום הראשון ברשימת בילבורד 200 ובמספר ההשמעות ב-iTunes, האלבום אף זכה בפרס פוליצר באותה שנה.
בנוסף לפרס פוליצר, האלבום גרף 5 פרסי גראמי מתוך 7 מועמדויות בטקס פרסי גראמי ה-60 (אנ'), כולל אלבום הראפ הטוב ביותר.
בשנת 2022 הוציא לאמאר את אלבום הסטודיו החמישי שלו, Mr. Morale & the Big Steppers, אשר הביא לו את הזכייה השלישית בפרס אלבום הראפ הטוב ביותר, בטקס פרסי גראמי ה-65. באותו הערב לאמאר זכה בשני פרסי גראמי נוספים, שהביאו אותו לזכייה בשבעה עשר פרסי גראמי בסך הכול, מספר שהציב במקום השלישי ברשימת הראפרים עם הכי הרבה זכיות בגראמי, מאחורי קניה וסט וג'יי-זי שזכו ב-24 פרסים כל אחד.
ב-22 בנובמבר 2024 הוציא לאמאר בהפתעה את אלבום הסטודיו השישי שלו, GNX.